গত ২৯ এপ্রিল রাতের কলকাতায় একটি মর্মান্তিক পথ দুর্ঘটনায় প্রাণ হারিয়েছেন সুপারমডেল সনিকা চৌহান। চালকের আসনে থাকা অভিনেতা বিক্রম চট্টোপাধ্যায়ও আহত হয়েছিলেন। তারও বেশ মাসখানেক আগে বাইক দুর্ঘটনায় পড়েন অভিনেতা রণদীপ বোস। প্রায় দু’মাস কেটে গিয়েছে, এখনও কোমায় আচ্ছন্ন রণদীপ। রাতের কলকাতায় যখন রাস্তায় যানজট নেই, তখনও কিন্তু বার বার দুর্ঘটনা ঘটে। অথচ পেশার প্রয়োজনে বহু মানুষকেই মধ্যরাতে বা আরও দেরি করে বাড়ি ফিরতে হয়। চার টেলি-নায়ককে প্রশ্ন ছিল, তাঁরা এই ব্যাপারে ঠিক কী ভাবেন, কী কী সতর্কতা অবলম্বন করেন। 
চারজনেই একটি বিষয়ে একমত যে, রাতে সেলফ-ড্রাইভিং অনেক সময়েই বিপজ্জনক এবং সেটা কিন্তু মদ্যপানের জন্য নয়। ‘আমার পরিবারের সবাই থাকেন উত্তর কলকাতার বেলগাছিয়ায়। একটা সময় পর্যন্ত ওখান থেকেই যাতায়াত করেছি। নিজেই ড্রাইভ করতাম। কিন্তু পরে আমি যে দক্ষিণ কলকাতায় আলাদা করে থাকতে শুরু করি, তার মূল কারণ কিন্তু পথ দুর্ঘটনার ভয়। শ্যুটিং শেষে ড্রাইভ করে বাড়ি ফেরার পথে আমি বেশ কয়েকবার প্রায় মারাত্মক দুর্ঘটনা হতে হতে বেঁচে গেছি। প্রায়দিনই এত ক্লান্ত থাকতাম যে ঘুম পেয়ে যেত। প্রথম প্রথম ভাবতাম, এসি চালিয়ে ড্রাইভ করছি, তাই হয়তো ঘুম আসছে। তার পরে কিছুদিন বাইক নিয়ে যাতায়াত করতে শুরু করলাম। দেখলাম আরও বেশি করে ঘুম পেয়ে যাচ্ছে। অথচ শ্যুটিং তো আর বাঁধাধরা সময়ে শেষ হয় না। তাই আমার মনে হয়েছিল যতটা সতর্ক থাকা যায়। সেই জন্যেই টালিগঞ্জের কাছে থাকতে শুরু করা’, জানালেন ‘মিলনতিথি’-নায়ক জিতু কমল। 
অনেকটা একই রকম মতামত সৌরভ চক্রবর্তীরও। বেশ অনেক বছর হল সেলফ-ড্রাইভ করছেন ‘মেমবউ’-নায়ক সৌরভ। জানালেন, ‘রাতে ড্রাইভ করার ক্ষেত্রে যে সমস্যাটা হয় যে ভীষণ ড্রাউজি লাগে। এমনিতেই একটা ক্লান্তি থাকে। ঘুমিয়ে পড়ার সম্ভাবনা থাকে। আমার ক্ষেত্রে অনেক সময়েই এরকম হয়েছে যে খুব বড়সড় বিপদ ঘটতে পারত। যা যা সতর্কতা নিতে হয়— যেমন সিটবেল্ট ঠিক করে পরা, রাশ ড্রাইভিং না করা, সে সব মেনেও কিন্তু ওই একটা সমস্যা থেকেই যায়।’  
‘ভক্তের ভগবান শ্রীকৃষ্ণ’ ধারাবাহিকের নায়ক গৌরব এই সমস্ত কারণেই রাতে কখনই সেলফ-ড্রাইভ করার পক্ষপাতী নন। জানালেন, ‘আমি কখনই রাতে সেলফ-ড্রাইভ করি না। শ্যুটিং সেরে বাড়ি ফেরার পথে সব সময় প্রোডাকশনের গাড়িই ব্যবহার করি। প্রোডাকশনের গাড়ি যাঁরা চালান, তাঁদের সকলের উপরেই আমার ভরসা রয়েছে, প্রত্যেকেই খুব ভাল ড্রাইভার। কিন্তু ওঁদেরও প্রচণ্ড পরিশ্রম হয়, কখনও হয়তো অনেকটা বেশি সময় ডিউটি করতে হয়। সেক্ষেত্রে যদি আমার তাঁদের কারোকে দেখে মনে হয় যে তিনি ড্রাউজি হয়ে পড়তে পারেন, আমি অন্য কোনও ড্রাইভারকে সঙ্গে দিতে বলি বা তেমন দেখলে ক্যাব সার্ভিস থেকে ক্যাব আনিয়ে নিই। কোনও রকম ঝুঁকি নিতে চাই না।’       
আরও পড়ুন
শুধু মদ না নিষিদ্ধ মাদকও! বিক্রম তদন্তে উঠল নতুন প্রশ্ন, জেরায় মিলেছে নয়া তথ্য
লেখার কথা: সনিকার মৃত্যুতে শুধুই ফেসবুক পোস্ট! আসুন জীবনকে ভালবাসি
এই ঝুঁকি না নেওয়ার বিষয়টিতে অত্যন্ত জোর দিলেন ‘আমার দুর্গা’-র নায়ক ঋতজিৎ চট্টোপাধ্যায়। জানালেন, ‘আমরা যেহেতু লেটনাইট ড্রাইভ করি, ভুল ধারণা থাকে যে রাত্রিবেলা রাস্তাঘাট ফাঁকা থাকে, তাই খুব স্পিডে গাড়ি চালিয়ে তাড়াতাড়ি বাড়ি পৌঁছনো যায়। এটা খুব ভুল ধারণা, রাত্রিবেলা কিন্তু অ্যাক্সিডেন্টের সম্ভাবনা অনেক বেড়ে যায়। আমরা কিন্তু ট্রাফিক রুলস ফলো করি না। এটা প্রকৃত বাস্তব। রেড লাইট থাকলে সেটা না মানার জন্য যেটা হয় যে আমার মনে হচ্ছে হয়তো ওপাশ থেকে কোনও গাড়ি নেই কিন্ত হঠাৎ করেই ফুলস্পিডে একটা গাড়ি এসে পড়ল, বিপদ ঘটল। কলকাতায় এরকম অনেক মোড় আছে, যেটা আমি নিজে ভাল করে জানি, খুব অ্যাক্সিডেন্ট প্রোন। রাতে তো এমনিই রাস্তা ফাঁকা। সেক্ষেত্রে গাড়ি যদি ৪৫ বা ৬০ কিমি/ঘণ্টায় থাকে, তাতেও কিন্তু ঠিক সময়ে গন্তব্যে পৌঁছনো যায় কারণ ট্রাফিকের তো ঝামেলা নেই। আর আমাদের ফ্রেটারনিটি, যাদের মানুষ ফলো করে, আমাদের ভালবাসে, আমাদের দৈনন্দিন জীবনের খবর রাখেন, আমাদের আরও ভাল ভাল কাজ করা উচিত, আরও ভাল ভাবে থাকা উচিত। যাতে মানুষ আমাদের দেখে অনুপ্রাণিত হয়। আমি নিজে ড্রাইভ করছি গত তিন-চার বছর। বহুদিন আমি শ্যুটিং শেষ করে রাত দু’টো-তিনটে নাগাদ ফিরেছি। কতবার আমার চোখের সামনে অ্যাক্সিডেন্ট হতে হতে বেঁচে গেছে লোকজন। গাড়ির থেকেও বেশি অ্যাক্সিডেন্ট হয় স্কুটি ও বাইকে। থিয়েটার রোড জিমিস কিচেন ক্রসিংয়ে তো অন্তত চার বার এরকম ঘটনা দেখেছি।’